Stesen MRT Great World

Stesen MRT Great World ialah sebuah stesen Sistem Pengangkutan Gerak Cepat (MRT) bawah tanah yang dimiliki sepenuhnya oleh SMRT Trains. Stesen ini menyediakan perkhidmatan Laluan MRT Thomson-Pantai Timur dan ia terlertak di River Valley dan kawasan perancangan Sungai Singapura, Singapura. Nama stesen diambil dari pusat membeli-belah Great World di mana ia terletak berhampiran dengannya.

 Sejarah 
Nama stesen ini mula diumumkan pada 29 Ogos 2012 sebagai sebahagian daripada jajaran laluan Thomson oleh Penguasa Pengangkutan Darat Singapura. Pada 15 Ogos 2014, laluan Thomson dan Laluan Wilayah Timur telah digabungkan bersama-sama, lalu membentuk laluan MRT Thomson-Pantai Timur, dengan stesen MRT Great World kini adalah sebahagian daripada Fasa 3 yang terdiri daripada 13 stesen antara stesen Mount Pleasant dan Gardens by the Bay. Kontrak untuk reka bentuk dan pembinaan stesen serta terowong yang berkaitan telah diberikan kepada Kontraktor Tiong Seng dan Kejuruteraan Geologi Dongah (cawangan Singapura) sebagai usaha sama pada jumlah S$316 juta pada Mei 2014 lalu. Pembinaan stesen dijangka akan siap pada tahun 2022. Tiga nama telah dicadangkan untuk stesen ini iaitu; 'Great World', 'Kim Seng' dan 'River Valley'. Pada 27 Jun 2014, nama Great World telah disahkan sebagai nama stesen tersebut.

 Insiden 
Pada 19 Disember 2015 kira-kira jam 5.30 petang Waktu Piawai Singapura, seorang pekerja binaan berwarganegara Bangladesh maut akibat baldi ekskavator itu tercabut dan menimpanya. Mangsa telah memandu ekskavator sebelum kemalangan itu. Dia telah dibawa ke Hospital Besar Singapura untuk pemeriksaan lanjut dan disahkan meninggal dunia semasa ketibaan di sana. Pada 11 Jun 2015 jam 10.40 pagi, penduduk di sekitar Bukit Merah, Outram, Tanjong Pagar dan Tiong Bahru terjejas akibat gangguan Internet yang disebabkan oleh kerja-kerja pembinaan secara tidak sengaja merosakkan bahagian kabel gentian optik semasa menjalankan kerja-kerja cerucuk di Jalan Kim Seng. Gangguan itu berlarutan hingga lebih lapan jam dan menjejaskan semua penyedia perkhidmatan Internet utama di Singapura. Dalam satu kenyataan yang berasingan, Penguasa Pengangkutan Darat memohon maaf atas gangguan itu.

 Rujukan 

 Pautan luar 


Great World